રામુના ખાસ ભાઈબંધ અને સાઉથના દિગ્ગજ ડિરેક્ટર, પ્રોડ્યુસર અને રાઇટર પુરી જગન્નાથ પાસે એક વિષય હતો જેનું ટાઇટલ હતું ‘બુઢ્ઢા હોગા તેરા બાપ’. આ વાર્તા સાંભળ્યા પછી રામુએ પુરીને અમિતાભ બચ્ચન સાથે મીટિંગ કરાવી દીધી હતી અને બન્નેનું પૅચ-અપ કરાવી દીધું હતું. જેના બદલામાં તેણે પુરી પાસેથી કોઈ વળતર લીધું નહીં. વાત અહીં પૂરી થઈ ગઈ, પણ પુરીને રામુનો ઉપકાર કોઈ પણ રીતે પૂરો કરવો હતો. આ દરમ્યાન રામુની ફિલ્મ ‘ડિપાર્ટમેન્ટ’, ‘ધ અટૅક્સ ઑફ ૨૬/૧૧’, ‘ભૂત રિટર્ન્સ’, ‘ફૂંક ૨’ સુપરફ્લૉપ થવા માંડી એટલે પુરીએ સામે ચાલીને રામુને તેની તેલુગુ ફિલ્મ ‘બિઝનેસમૅન’માંથી કંઈ પણ વાપરવાની છૂટ આપી. હકીકતમાં ‘બિઝનેસમૅન’એ રામુની ફેવરિટ ફિલ્મ હતી. ‘સત્યા ૨’ના કેન્દ્રમાં ‘બિઝનેસમૅન’ છે અને એ પછી એમાં બૉલીવુડના જરૂરી ફેરફાર કરવામાં આવ્યા છે. જોકે રામુ એ વાત સ્વીકારવા તૈયાર નથી કે ‘સત્યા ૨’ એ ‘બિઝનેસમૅન’ની રીમેક છે, પણ હકીકત આ જ છે.